CELEX: 62013TN0181
Language: da
Date: 2013-03-29 00:00:00
Title: Sag T-181/13: Sag anlagt den 29. marts 2013 — Sharif University of Technology mod Rådet

1.6.2013   
            
            
               DA
            
            
               Den Europæiske Unions Tidende
            
            
               C 156/47
            
         Sag anlagt den 29. marts 2013 — Sharif University of Technology mod Rådet
   (Sag T-181/13)
   2013/C 156/87
   Processprog: engelsk
   
      Parter
   
   
      Sagsøger: Sharif University of Technology (Teheran, Iran) (ved barrister M. Happold)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Annullation af bilaget til Rådets afgørelse 2012/829/FUSP af 21. december 2012 (1), bilag II til Rådets afgørelse 2010/413/FUSP af 26. juli 2010 (2), bilaget til Rådets gennemførelsesforordning (EU) nr. 1264/2012 af 21. december 2012 (3) og bilag IX til Rådets forordning (EU) nr. 267/2012 af 23. marts 2012 (4) for så vidt som de angår sagsøgeren, og
            
         
               —
            
            
               Rådet for Den Europæiske Union tilpligtes at betale sagsøgerens sagsomkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren gjort tre anbringender gældende.
   
               1)
            
            
               Med det første anbringende gøres gældende, at Rådets afgørelse 2012/829/FUSP og Rådets gennemførelsesforordning (EU) nr. 1264/2012 blev vedtaget i strid med sagsøgerens ret til forsvar og ret til en effektiv domstolsbeskyttelse. Rådet har tilsidesat begrundelsespligten, idet Rådets begrundelse ikke er tilstrækkelig til, at sagsøgeren kan forstå grundlaget for, at denne er blevet undergivet restriktive foranstaltninger. Rådet har tilsidesat sagsøgerens ret til forsvar ved at undlade at give sagsøgeren adgang til Rådets sagsakter om denne, og fordi denne undladelse har haft som konsekvens, at sagsøgeren ikke har været i stand til at fremsætte sine bemærkninger til de beviser, der er blevet fremlagt som begrundelse for de foranstaltninger, som sagsøgeren er blevet pålagt. Rådets tilsidesættelse af begrundelsespligten og undladelse af at give sagsøgeren adgang til dets sagsakter har også krænket sagsøgerens ret til en effektiv domstolsbeskyttelse.
            
         
               2)
            
            
               Med det andet anbringende gøres gældende, at Rådet har anlagt åbenbart urigtige skøn ved at vedtage restriktive foranstaltninger over for sagsøgeren. Sagsøgeren benægter de indsigelser, der er fremført mod denne, og opfordrer Rådet til at fremlægge bevis for de påståede forhold.
            
         
               3)
            
            
               Med det tredje anbringende gøres gældende, at de restriktive foranstaltninger, som sagsøgeren er blevet pålagt, tilsidesætter dennes ejendomsret og er uforholdsmæssige. Udpegelsen af sagsøgeren er ikke sket under de betingelser, der er fastsat i lovgivningen. Desuden har Rådet helt undladt at tage hensyn til det forhold, at sagsøgeren ikke er en erhvervsvirksomhed men en højere læreanstalt, og til de deraf følgende virkninger af udpegelsen ikke blot for sagsøgeren selv men tillige for universitetets studerende, fakultet og samarbejdspartnere.
            
         
      (1)  Rådets afgørelse 2012/829/FUSP af 21.12.2012 om ændring af afgørelse 2010/413/FUSP om restriktive foranstaltninger over for Iran (EUT L 356, s. 71).
   
      (2)  Rådets afgørelse 2010/413/FUSP af 26.7.2010 om restriktive foranstaltninger over for Iran og om ophævelse af fælles holdning 2007/140/FUSP (EUT L 195, s. 39).
   
      (3)  Rådets gennemførelsesforordning (EU) nr. 1264/2012 af 21.12.2012 om gennemførelse af forordning (EU) nr. 267/2012 om restriktive foranstaltninger over for Iran (EUT L 356, s. 55).
   
      (4)  Rådets forordning (EU) nr. 267/2012 af 23.3.2012 om restriktive foranstaltninger over for Iran og om ophævelse af forordning (EU) nr. 961/2010 (EUT L 88, s. 1).